**Borsod-Abaúj-Zemplén megyei**

**Kereskedelmi és Iparkamara**

**Tájékoztatás a Borsod-Abaúj-Zemplén megyei kereskedelem és vendéglátóipar helyzetéről**

**Miskolc, 2013. június Bihall Tamás**

 **elnök**

**Tájékoztatás a Borsod-Abaúj-Zemplén megyei kereskedelem és vendéglátóipar helyzetéről**

A Borsod-Abaúj-Zemplén megyei Önkormányzat Közgyűlése 2012. júniusában megtárgyalta a megye kereskedelmének és vendéglátóiparának helyzetét. Jelen előterjesztés részben az adatok aktualizálásával a bekövetkezett változásokat, a folyamatok jelenlegi állását mutatja be, részben az új jelenségekre hívja fel a figyelmet.

A gazdasági ágazatok helyzetének elemzése sok esetben nem csupán az adott szektor sajátosságaira világít rá, hanem esetenként tükrözi a helyi társadalom, a térség megítélését, helyzetét, jövőbeni változásait. Így például az építőipar mindig a gazdaság fejlődésének előrejelzője, a fellendülést először az építőipari teljesítmény növekedéséből lehet érzékelni. A kereskedelem nagysága és belső szerkezete elsősorban a lakosság jövedelmi helyzetét, életszínvonalát tükrözi, míg a vendéglátás, idegenforgalom a térség hazai és külföldi vonzerejét, imázsát is kifejezi.

2011-ben Borsod-Abaúj-Zemplén megyében a kereskedelem a nettó árbevétel 15 %-át, a vendéglátás alig 1 %-át adta, a hozzáadott érték 9,2 %-a a kereskedelemből, 0,8 %-a a vendéglátásból származott. A társas vállalkozásoknál alkalmazottak számának 15 %-át és a bérköltségek 11,2 %-át a kereskedelemben, 1,6 %-át a vendéglátásban alkalmazottaknak fizették ki.

*Forrás: NAV B-A-Z Megyei Igazgatóság*

**Borsod-Abaúj-Zemplén megye kereskedelmi vállalkozásainak helyzete**

A kiskereskedelmi vállalkozások száma megyénkben még mindig csökken, ami annak fényében különösen sajnálatos, hogy nemzetgazdasági szinten már nem a csökkenés, hanem a növekedés jellemző: a 2011-es 153 065-höz képest 2012-ben 153 735 működő kiskereskedelmi üzlet volt az országban.

A kiskereskedelmi üzletek meghatározó részét egyéni vállalkozók üzemeltetik. A 2012. december 31-én működő 8505 üzletből 3145-öt egyéni vállalkozók üzemeltettek, ami közel 37%. Azonban 2011-ben ez az arány még 38% volt (3268 üzlet). Az üzletek csökkenése gyakorlatilag az egyéni vállalkozások megszűnéséből adódik, amit a forgalom csökkenés okozott. A kereskedők további kiesésre számítanak, hiszen a nemzeti dohányboltok létrejöttével várhatóan a dohányárusításból származó bevétel és az ehhez kapcsolódó forgalom is csökken.

Tovább rontja a helyzetet, hogy habár az infláció várhatóan alacsony szintű lesz, az élelmiszerárak ettől lényegesen nagyobb mértékben növekedtek, és az elektronikus útdíj bevezetése várhatóan tovább fogja növelni az árakat. Az ezzel együtt járó fogyasztás-visszaesés is a kiskereskedelmi üzletek további megszűnésével járhat.

A kiskereskedelmi üzletek jövedelmezőségét kis mértékben rontja az online pénztárgépek beszerzési és fenntartási költsége is, de ennek nagyobb hatása a számla nélküli bevételek elmaradása következtében jelenik meg, ami nemzetgazdasági szinten természetesen pozitív lépésként értékelhető.

*Forrás: KSH*

Borsod-Abaúj-Zemplén megye lakosságának jövedelme mindig is elmaradt a közép-magyarországi vagy dunántúli jövedelmektől, ezt a következő ábra jól szemlélteti.

2011-ben a helyi alkalmazottak nettó átlagkeresete a közép-magyarországiakénak 71%-a, a budapestiekének 67 %-a volt.

2009-ben a nettó jövedelem csökkent, a 2008-as évi 107367 Ft/hóval szemben 2009-ben az átlagkereset 103 481 Ft/hó volt. A kiskereskedelmi üzletek számának érzékelhető csökkenése ugyanerre az időszakra esett.

 *Forrás: KSH*

A kiskereskedelem lehetőségeit (is) meghatározó fizetőképes kereslet területi különbségei a megyén belül is szembeötlőek. A NAV adatai szerint az egy lakosra jutó éves személyi jövedelem 2011-ben a Bodrogközben 404000 Ft (2010-ben ugyanez még 520060 Ft volt), Tiszaújvárosban 986000Ft (2010-ben 1214799 Ft) volt, vagyis a bodrogközi lakosokra a tiszaújvárosiakénak 40,9%-a (2010-ben 42,8 %-a) esett. Vagyis miközben nominálisan is csökkent a megyében élők személyi jövedelme, az olló még tovább nyílt.

 *Forrás: NAV B-A-Z Megyei Igazgatósága adatai alapján saját számítás*

A kereskedelmi vállalkozások helyzetét – ha nem is ennyire konkrét eseményekhez kötve – további külső hatások is befolyásolják rövidebb-hosszabb ideig.

A kereskedelmi vállalatok nagy- és kiskereskedelmi tevékenysége általában nem választható el teljesen. A nagykereskedelmi cégek többnyire kiskereskedelemmel is foglalkoznak.

Az élelmiszer-kiskereskedelmi vállalkozások között a hazai kisboltok mellett egy jelentősebb hazai üzletlánc működik: a Coop üzletek nemcsak a városokban, de számos kistelepülésen biztosítják a lakosság ellátását élelmiszerrel és háztartási árucikkekkel. A másik jelentős lánc, a CBA megyénkben nem terjedt el jelentős mértékben. A Coop üzletek forgalma stagnál, a vállalkozások véleménye szerint a 2008-as szinten van, annak ellenére, hogy az elmúlt évben igen jelentős fejlesztéseket végeztek.

A ruházati cikkek esetében jelenleg is döntően az olcsó, kínai és turkáló jellegű üzletek forgalma nagyobb.

Az építőanyag-kereskedelem tovább zsugorodik, számos TÜZÉP-telep megszűnt. A megyében gyakorlatilag nincs magán-építkezés, a nagyobb beruházások kivitelezői többségükben nem megyei cégek, elvétve vásárolnak helyben.

A gépjármű-kereskedelem továbbra is minimális.

**Vendéglátás, idegenforgalom Borsod-Abaúj-Zemplén megyében**

Borsod-Abaúj-Zemplén megye területén két világ-örökségi helyszín, jelentős termálvíz-kincs, változatos domborzat, történelmi emlékhelyek sokasága jelenti azokat az attrakciókat, amelyek révén a megye hivatott lenne idegenforgalmi célponttá válni a hazai és külföldi vendégek számára.

A fejlesztési stratégiákban az idegenforgalom évtizedek óta nagy hangsúlyt kap, mind a várható árbevételek, mind a munkahelyteremtés, mind a megye pozitív megítélése szempontjából jelentős ágazattá kellene válnia. Ezzel szemben azonban tény, hogy a magyarországi idegenforgalom nagy része még mindig Budapestre, a Balaton környékére és Dunántúlra összpontosul.

**A vendégforgalom alakulása 2000-2011 között**

*Forrás KSH*

A megye vendégforgalma a 2007-től tartó lassú, de folyamatos csökkenés után 2011-ben növekedett, ám sajnos még mindig alig haladja meg a 2002-es szintet.

Az egyes régiók közötti különbség mind az összes, mind a külföldi vendégek esetében jelentős. Kiemelkedik mindenekelőtt a főváros, mely a 2012-es összes vendégéjszaka tekintetében 33,7%-kal messze a legkeresettebb magyarországi célpont. Ugyanakkor ez az arány Borsod-Abaúj-Zemplén megye tekintetében mindössze 3,1%. A képet árnyalja azonban, hogy a megyék rangsorát tekintve 2012-ben Borsod a 9. legkeresettebb célpont volt.

*Forrás KSH*

**A régión belüli megoszlás 2012**

|  |  |  |
| --- | --- | --- |
| Vendégéjszakák | db | ebből külföldi |
| B-A-Z | 680 478 | 147 059 |
| Heves | 901 553 | 121 733 |
| Nógrád | 93 682 | 12 251 |

A megyénkbe látogató külföldiek átlagosan 2,4 éjszakát tartózkodtak a szálláshelyeken.

A legnagyobb számban a szomszédos vagy közeli országokból érkeztek:

|  |  |  |
| --- | --- | --- |
| **Ország** | **Vendég** | **Vendégéjszaka** |
| **EURÓPA** | **56211** | **132745** |
|  - Lengyelország | **16 269** | **40 757** |
|  - Szlovákia | **9 003** | **17 139** |
|  - Németország | **5 770** | **18 314** |
|  - Románia | **3 304** | **7 542** |
|  - Csehország | **2 297** | **6 387** |
| **ÁZSIA** | **1 742** | **7 116** |
|  - Japán | **359** | **674** |
|  - Izrael | **350** | **500** |
|  - Kína | **735** | **4 653** |
| **AFRIKA** | **59** | **141** |
| **AMERIKA** | **1 679** | **5 214** |
| **AUSZTRÁLIA** | **164** | **315** |
| **Összesen** | **59855** | **145531** |

Az előző évhez képest a vendégek száma 7%-os, míg a vendégéjszakák száma 11%-os növekedést mutat. A Magyar Szállodák és Éttermek Szövetsége adatai szerint 2013 első negyedévében Észak-Magyarországon a vendégéjszakák száma 12,2 %-kal nőtt az előző évihez képest.

Az EU-források jelentős részét használtuk fel idegenforgalmi fejlesztésekre, szálláshelyek bővítésére, attrakciók kialakítására. Úgy tűnik, ezek a befektetések csak részben tudták megvalósítani a hozzájuk fűzött reményeket. A jelentős kulturális fesztiválok sem tudták hosszabb ideig itt tartani a vendégeket, a termál-fürdők vagy a világörökségi helyszínek önmagukban nem elegendők a vendégek idecsábításához és megtartásához, ha azok nem kapcsolódnak össze legalább 10 napos, időjárástól függetlenül is értékes programokká.

Az idegenforgalmat meghatározó két fő tényező közül Borsod-Abaúj-Zemplén megye a környezeti-természeti adottságok területén jó helyzetben van, azonban az idegenforgalmat alapvetően befolyásoló marketing területén vannak hiányosságok. A nemzetközi felmérések alapján egy attrakció, vagy szálláshely akkor rögzül, válik lehetséges célponttá, ha a vásárló legalább 18-szor találkozik vele. Ehhez összehangolt, szervezett marketingtevékenységre volna szükség. Habár bizonyos városok, területek kifejezetten jó programokkal, attrakciókkal rendelkeznek (pl.: Szerencs-csokoládéfesztivál, Hegyalja fesztivál, Operafesztivál), egységes marketingkoncepció nélkül ezek egymással versengő területekké válnak.

Az elmúlt évtizedben a kereskedelmi szálláshelyek száma jelentősen, 1500 férőhellyel bővült, alapvetően a szállodai férőhelyek száma nőtt. A kihasználtság azonban igen alacsony, és jelentős benne a szezonalitás, gyakorlatilag csak július-augusztus hónapokban van erősebb forgalom. Ezért újabb szálláshelyek létesítésének támogatása nem indokolt, elsősorban a meglévők színvonalának növelése, a szolgáltatások bővítése szükséges. Kivételt képeznek a nagyvárosokban még mindig romosan éktelenkedő egykori patinás szállodák, amelyek rendbehozatala nélkül nem lehet vonzó belvárosokról beszélni.

**A kereskedelmi szálláshelyek kihasználtsága Borsod-Abaúj-Zemplén megyében, 2011-ben (%)**

|  |  |  |
| --- | --- | --- |
|  | szoba | férőhely |
| szálloda | 31,4 | 22,1 |
| - 4 csillagos | 38,7 | 31,6 |
| - 3 csillagos | 30,2 | 19,1 |
| panzió | 20,4 | 13,8 |
| ifj., turista szálló | 6,5 | 5,7 |
| üdülőház | 14,2 | 11,5 |
| kemping | - | 5,4 |
| összesen | 19,1 | 12 |
|  |  |  |

A belföldi turizmusban sem sikerült még jelentősebb növekedést elérni, holott az országban jelenleg elsősorban itt mutatkozik növekedés. Az ország más régióiban nem ismerik eléggé értékeinket. A médiában az idegenforgalmi reklám még mindig Budapest- és Balaton-centrikus.

Az ifjúsági turizmus jelentős mértékben visszaesett, mintegy 50-70 %-kal csökkent a korábbi évekhez képest. Az ilyen szálláshelyeket szolgáltató zempléni vállalkozások azt tapasztalják, hogy amíg régebben egy több napos osztálykiránduláson 25-28 gyerek vett részt, és 6-8 nem, addig most – elsősorban a családok anyagi helyzete miatt alig 8-10 gyerek tud jelentkezni.

Sajnálatos, hogy az Erzsébet-utalványok elfogadó helyei között alig van megyei szálláshely. Az Erzsébet-program honlapja szerint az országban 64 különböző méretű üdülő vesz részt a különböző nyaraltatásokban (nagy-családosok, fogyatékkal élők, szociálisan rászorult gyerekek, illetve különböző kormányzati szervek), ebből mindössze 4 üdülő borsodi:

- 1 Miskolc-Tapolca

- 1 Bükkszentkereszt

- 2 Mezőkövesd, ebből az egyik egy két appartmantból álló rokkant-szálláshely.

Például Zemplénből, amely térséget a turizmus fellegvárának tartunk és fejleszteni szeretnénk, egyetlen egy sincs.

A SZÉP – kártya felhasználás a bevezetés évéhez képest lényegesen javult.

A Magyar Szállodák és Éttermek Szövetsége kimutatása szerint az egyes idegenforgalmi régiókban január-februárhónapban ez az alábbiak szerint alakult:

|  |  |  |  |
| --- | --- | --- | --- |
| Régió | 2012. január-februárSZÉP kártya | 2013. január-februárSZÉP kártya | Index, % |
| Balatoni régió | 15814 | 80756 | 516,7 |
| Budapest | 3499 | 4889 | 139,7 |
| Északi régió | 5516 | 67263 | 1219,4 |
| Keleti régió | 2396 | 40229 | 1679,0 |
| Dél-Dunántúli régió | 1398 | 13695 | 879,6 |
| Dél-Alföldi régió | 1849 | 11947 | 646,1 |
| Nyugati régió | 27926 | 44552 | 159,5 |
| Összesen | 58398 | 263331 | 450,9 |

A vendéglátás forgalmát a helyi, lakossági, közületi fogyasztás és a turizmus határozza meg.

**A vendéglátóhelyek megoszlása típusok szerint 2011**

Megyénkben a lakosság életszínvonala nem teszi lehetővé a vendéglőkben, éttermekben történő gyakori hétvégi étkezést, az éttermek napközben minimális forgalmat bonyolítanak le.

Azok az éttermek, amelyek hivatalok, vállalatok közelében működnek, a napi menza-szerű gyorsétkeztetésre állnak rá. A magasabb színvonalúak családi vagy vállalati rendezvényekre, üzleti bemutatókra, bálokra, esküvőkre specializálódnak, így tudják fenntartani magukat. Azonban az az átrendeződés, mely szerint a hagyományos nagyrendezvények (esküvők, osztálytalálkozók) vendéglátását a munkahelyi és közétkeztetést végző cégek veszik át, olcsóbb, de lényegesen alacsonyabb színvonalú körülményeket kínálva, tovább csökkenti ezen éttermek forgalmát. (Több vendéglős állítása szerint az elmúlt évtized legjobb évéhez képest 30 %-kal csökkent a forgalom).

A fizetőképes kereslet hiánya miatt sorra zárnak be a nagyobb városokban is az éttermek, 2012-ben a megyében kevesebb vendéglátóhely működött, mint 2000-ben.

A vendéglátóhelyek helyzetét súlyosbítja még a fokozódó pincérelvándorlás is. Ezt a folyamatot eddig csak a Dunántúlon érzékelték, most már megyénkben is megjelent. A jól képzett, idegen nyelvet/nyelveket beszélő pincérek egyre nagyobb számban keresnek külföldön munkát. Több vendéglős panaszolja, hogy már nincs fiatal pincére, hiszen amit Nyugat-Európában kínálnak, a helyi vállalkozások esetében teljesíthetetlen. (1500-2000 Euro fizetés, ezen túl napi háromszori étkezés, szállás.) A minőségi munkaerő elvándorlása pedig a minőségi vendéglátás rovására mehet. Ezt a kivándorlást tapasztalják egyébként a kereskedők is, közismert a húsfeldolgozó szektorban a jelentős kivándorlás (hentesek, csontozók, stb),de ma már a kereskedelmi dolgozóknál is megkezdődött ez a folyamat.

**Összefoglalva:**

Mind a kereskedelem, mind a vendéglátás helyzete nagy mértékben függ a lakosság anyagi lehetőségeitől, s térségünk sajnos még nem tudott felzárkózni az ország átlagos szintjére. Az EU 2014-2020 közötti időszakában a támogatások elérésében és felhasználásában ezért is fontos, hogy azokat jó, munkahelyeket, megfelelő jövedelmet biztosító programok megvalósítására fordítsuk.